नहीं होगा CWC का चुनाव, खड़गे को सदस्य नॉमिनेट करने का अधिकार; पार्टी के संविधान में संशोधन पर चर्चा
Congress Session Chhattisgarh (Raipur) Update; Ashok Gehlot, Bhupesh Baghel. Follow Congress Session Latest News Headlines, Reports, Videos On Dainik Bhaskar (दैनिक भास्कर)
रायपुर में कांग्रेस का 85वां राष्ट्रीय अधिवेशन हो रहा है। इसमें शामिल होने देशभर से कांग्रेस नेता पहुंचे हैं। राहुल गांधी और सोनिया गांधी भी अधिवेशन में शामिल हुए। स्टीयरिंग कमेटी की बैठक में तय हुआ है कि CWC का चुनाव नहीं होगा और कांग्रेस अध्यक्ष मल्लिकार्जुन खड़गे को सदस्य नॉमिनेट करने का अधिकार सर्वसम्मति से दिया गया है। पवन खेड़ा ने प्रेस कॉन्फ्रेंस कर महंगाई, बेरोजगारी और अडानी मसले को लेकर केंद्र पर तंज कसा।
सब्जेक्ट समिति की बैठक में राजनीतिक, आर्थिक और विदेशी मामले, कृषि, युवा शिक्षा, रोजगार, सामाजिक कल्याण, सशक्तिकरण के विषयों पर बात हुई। इस पर राजनीतिक प्रस्ताव भी लाया जा सकता है।
शुक्रवार सुबह से चल रही अनिश्चितता की खबरों के बाद दोपहर करीब 3 बजे सोनिया गांधी और राहुल गांधी विशेष विमान से रायपुर पहुंचे। एयरपोर्ट पर उनका स्वागत मुख्यमंत्री भूपेश बघेल, विधानसभा अध्यक्ष डॉक्टर चरणदास महंत, AICC के महासचिव केसी वेणुगोपाल, प्रदेश कांग्रेस अध्यक्ष मोहन मरकाम सहित अन्य नेताओं ने किया।
एयरपोर्ट के बाहर कांग्रेस कार्यकर्ताओं की भीड़ जमा हो गई। छत्तीसगढ़ी अंदाज में स्वागत के लिए कई नृत्य दल यहां बुलाए गए थे। सोनिया और राहुल के यहां पहुंचते ही उनके समर्थन में नारे लगे। यहां से वे निजी रिसॉर्ट के लिए रवाना हुए हैं। इसके बाद वे महाधिवेशन स्थल जाएंगे।
सोनिया कल और राहुल 26 को करेंगे संबोधित
अभी जो जानकारी मिल रही है, उसके मुताबिक कल यानी 25 फरवरी को दोपहर 11.30 बजे सोनिया गांधी महाधिवेशन को संबोधित करेंगीं। जबकि राहुल गांधी 26 फरवरी को पहले सत्र में महाधिवेशन को संबोधित करेंगे।
स्टीयरिंग कमेटी की बैठक में बोले खड़गे 
इससे पहले, स्टीयरिंग कमेटी की बैठक में कांग्रेस के राष्ट्रीय अध्यक्ष मल्लिकार्जुन खड़गे ने कहा कि अधिवेशन इस लिहाज से खास है कि आज से करीब 100 साल पहले 1924 में महात्मा गांधी भारतीय राष्ट्रीय कांग्रेस के अध्यक्ष चुने गए थे। तब यह महाधिवेशन मेरे गृह राज्य कनार्टक के बेलगांव में हुआ था। उन्होंने कम समय में कांग्रेस को गरीब, कमजोर तबकों, गांव-देहात और नौजवानों को एक साथ जोड़कर एक आंदोलन बना दिया था। 100 साल बाद उसी संकल्प की जरूरत है। ये उनके प्रति हमारी सबसे बड़ी श्रद्धांजलि होगी।
कांग्रेस के हर महाधिवेशन में कुछ अहम फैसले हुए हैं। जिससे हमारा संगठन आगे बढ़ा। कुछ अधिवेशन मील के पत्थर बने। राहुल गांधी ने कन्याकुमारी से कश्मीर तक भारत जोड़ो यात्रा से देशभर में जो ऊर्जा भरी और महंगाई, बेरोजगारी और आर्थिक मुद्दों पर जिस तरह जागरूकता फैलाई है, उस जोश को हमें बनाए रखना है।
पवन खेड़ा ने बीजेपी अध्यक्ष के चुनाव पर उठाए सवाल
कांग्रेस के अधिवेशन में पवन खेड़ा ने केंद्र सरकार पर देश के कई मुद्दों पर निशाना साधा। बोले- महंगाई, बेरोजगारी, चीन और अडानी मसले सहित कई ज्वलंत मुद्दों पर प्रधानमंत्री को बात करने का समय नहीं है। इन मसलों पर बातचीत पर कोई जवाब ही नहीं मिलता। उन्होंने बीजेपी अध्यक्ष के चयन पर भी तंज कसा।
उन्होंने आगे कहा ''एक्टेंशन उस व्यक्ति को मिली जिसको मालूम ही नहीं वो अध्यक्ष कैसे बना। कोई इलेक्शन हुआ ही नहीं। ये स्थिति है हमारे विरोधी दल की। कांग्रेस अध्यक्ष के चुनाव पर बोले- इकलौता राजनीतिक दल है इस देश का जिसके अध्यक्ष का चुनाव हुआ।''पढ़ें पूरी खबर
कांग्रेस संचार प्रमुख के अध्यक्ष जयराम रमेश ने कहा है कि आज स्टीयरिंग कमेटी की बैठक हुई है। सभी सदस्यों ने अपनी राय रखी है। सर्वसम्मति से फैसला लिया गया है कि कांग्रेस अध्यक्ष को यह अधिकार दिया जाए कि वह कांग्रेस वर्किंग कमेटी के सदस्यों को मनोनीत करें। हमारे पार्टी के संविधान में बड़े महत्वपूर्ण संशोधन का प्रस्ताव है। इस पर भी विचार होगा। पढ़े पूरी खबर
सचिन पायलट ने कहा- इस अधिवेशन में आने वाली राजनीति का रास्ता तय होगा। सभी कार्यकर्ताओं के अंदर एक ऊर्जा का संचार होगा। भाजपा की नाकामी हम लोगों को जन-जन तक पहुंचाना है। मुझे लगता है कि सहयोगियों के साथ हम लोग 2024 का चुनाव चुनौती देकर जीत सकते हैं। भारत सरकार एजेंसीज का दुरुपयोग कर रही है। चाहे वह बीबीसी के दफ्तर पर छापा हो या फिर कांग्रेस के लोगों को जबरदस्ती गिरफ्तार करना हो।
25 और 26 फरवरी को क्या-क्या होगा 
मंच पर सबसे पहले अबुल कलाम की तस्वीर 
रायपुर में हो रहे कांग्रेस के अधिवेशन में बाईं ओर से मंच को देखने पर सबसे पहले जो तस्वीर दिखती है वो है अबुल कलाम आजाद की है। वे भारतीय राष्ट्रीय कांग्रेस के एक प्रमुख राजनीतिक नेता थे और 1923 और 1940 में कांग्रेस अध्यक्ष चुने गए थे। इसके बाद मंच की तस्वीरों में सुभाष चंद्र बोस, भीमराव अंबेडकर, सरदार वल्लभभाई पटेल, जवाहर लाल नेहरू, महात्मा गांधी, लाल बहादुर शास्त्री, इंदिरा गांधी, राजीव गांधी और मनमोहन सिंह हैं।
40 हजार से ज्यादा रोटी रोज, बाहर कितनी भी गर्मी होगी डोम रहेंगे ठंडे
12 से ज्यादा डोम लगभग तैयार कर लिए गए हैं। हर डोम एयरकंडीशंड रहेंगे और इनकी कूलिंग क्षमता 350-350 एसी के बराबर है। इसके लिए एसी की पाइप लाइनें बिछा दी गई हैं। मंच के आसपास ही 170 से ज्यादा एसी रहेंगे। हर दिन 20 हजार लोगों के लिए खाना बनेगा।
9 छोटे-बड़े किचन डोम बने हैं। हर सेक्टर में बैठे लोगों के लिए किचन है जहां सैंकड़ों किलो आटा, चावल सब्जियां रोज पकेंगी। यहां छत्तीसगढ़िया मिलेट्स के व्यंजन, मुनगा की सब्जी, चीला पकाया जा रहा है। एयरपोर्ट पर पहुंचने वाले सभी नेताओं का स्वागत स्थानीय कलाकार छत्तीसगढ़ी नाच-गाने के साथ कर रहे हैं।
खड़गे समेत 110 नेता आ चुके हैं रायपुर में
कांग्रेस के राष्ट्रीय अधिवेशन में शामिल होने के लिए राष्ट्रीय अध्यक्ष मल्लिकार्जुन खड़गे समेत 110 वरिष्ठ नेता गुरुवार को ही रायपुर पहुंच गए हैं। कांग्रेस शासित राज्य हिमाचल और राजस्थान के मुख्यमंत्री भी रायपुर पहुंच गए हैं। गुरुवार को रायपुर पहुंचे नेताओं में स्टीयरिंग कमेटी के सदस्यों के साथ ही AICC सेक्रेटरी, पीसीसी अध्यक्ष, पूर्व पीसीसी अध्यक्ष, लोकसभा व राज्यसभा सांसद के साथ ही अन्य राष्ट्रीय पदाधिकारी शामिल हैं।
स्टीयरिंग कमेटी के सदस्य भी पहुंचे रायपुर 
डाॅ. ए चेल्ला कुमार, जयराम रमेश,पी चिदंबरम, अजय माकन, अविनाश पाण्डेय, मुकुल वासनिक, रणदीप सिंह सुरजेवाला, तारिक अनवर, तारिक हमीद कर्रा, पीएल पुनिया, सुखजिंदर सिंह रंधावा, शक्ति सिंह गोहिल, डॉ रघु शर्मा, गायखंगम, मानिकराव ठाकरे, हरीश रावत, देवेंद्र यादव, जय प्रकाश अग्रवाल, बी मणिकम टैगोर, रघुवीर सिंह मीना, अधीर रंजन चौधरी, अभिषेक मनु सिंघवी, अंबिका साेनी, रजनी पाटिल, सलमान खुर्शीद, टी सुब्बारामी रेड्‌डी, मीरा कुमार रायपुर पहुंच चुके हैं। इनके अलावा भी कई नेता गुरुवार रात तक पहुंच गए हैं।
एक सुरक्षाकर्मी को हार्ट अटैक
महाधिवेशन स्थल पर एक सुरक्षाकर्मी दोपहर करीब 11.15 बजे ड्यूटी के दौरान गिर गया। वहां बनाए गए अस्थाई चिकित्सा केंद्र के डाक्टरों ने उसकी जांच की तो पता चला कि उसे माइनर हार्ट अटैक के लक्षण हैं। उसका प्राथमिक उपचार किया गया है। फिलहाल वह खतरे से बाहर है।
महाधिवेशन में पहुंचे कांग्रेस नेताओं की देखिए तस्वीरें।
